השבוע ייפתח כנס TechnoArt Conference – הכנס הבינלאומי הראשון לטכנולוגיה ויצירה, אליו יגיעו בין היתר נציגי Viacom Lab העולמית במטרה לחפש מיזמים בתחומי הטכנולוגיה כחלק מניסיון ראשון לאתר בישראל מיזמים וליצור שיתופי פעולה עם הענקית העולמית.
הנציג הבכיר ביותר הוא סגן הנשיא של Viacom Lab, קייל בארי שעומד בראש זרוע ההשקעות של ענקית המדיה הבינלאומית. המטרות העיקריות הן לאתר מיזמים טכנולוגיים בעולמות התוכן והמדיה ולפגוש את המיזמים המציגים בגלריית הסטארטאפים שבכנס. מי שיבחרו פרויקטים עבור המיזם הבינלאומי הם הנהלת Viacom Lab וסמנכ”ל הקריאייטיב של חברת ענני תקשורת, שמייצגת את VIACOM בישראל.
טכנוארט (TechnoArt) היא החממה הראשונה בעולם לטכנולוגיה ואמנות, והכנס שהיא עורכת יעסוק בחיבור שבין טכנולוגיה ויצירה, על כל רוחבה – מעולמות האדריכלות, האופנה והעיצוב, ועד עולמות המוזיקה ומשחקי הווידיאו – במטרה לחבר בין חברות הטכנולוגיה, המשקיעים וקרנות ההון סיכון, לבין יזמים וראשי התעשייה, יוצרי תוכן ואמנים כדי לעודד יוזמות חדשות.
הכנס ייערך במוזיאון תל אביב ב-15 בדצמבר, וייקחו בו חלק אלפי משתתפים מיותר מ-100 חברות טכנולוגיות. בנוסף, ירצו בו אנשי תוכן נבחרים בתעשייה מישראל ומחו”ל, כמו האדריכל צ’רלס רנפרו, מעצב מוזיאון ה-MOOMA בניו יורק; סטיב גרינברג, מפיק מוזיקלי ובעל חברת S-Curve; ויקטוריה מודסטה, מוזיקאית ואמנית בינלאומית, רוני בראון, מנכ”ל הליקון; וקלוד ברייטמן, אוצרת אמנות; וכן יתארחו אמנים ישראלים ובהם אבנר חודורוב, יוסי סאסי, עמי רייס, תמיר מוסקט ועוד.